**ProQuest RefWorks**, coñecido anteriormente como **RefWorks** é un xestor bibliográfico en liña para organizacións corporativas, académicas e gobernamentais. Este software comercial de xestión bibliográfica é utilizado por máis de 900 organizacións a nivel mundial.[] Dá soporte a un número crecente de bases de datos. RefWorks colabora con provedores como ProQuest, HighWire, EBSCO, ISI e BioOne. Foi creado no 2001 e o programa e demais produtos foron comercializados por Cambridge Scientific Abstracts dende o 2002 ata ser adquirida por ProQuest no 2008. O 18 de xaneiro de 2016 saíu ao mercado unha versión nova da aplicación web, chamada *ProQuest Refworks*. A versión orixinal pasou a chamarse *Legacy RefWorks* e mantívose dispoñible para a migración cara a nova ata xaneiro de 2018.

Características
---------------

As referencias bibliográficas das bases de datos dos usuarios de Refworks son almacenadas en liña de modo que se poden actualizar ou se pode acceder a elas a través dunha conexión a Internet. Moitas bases de datos bibliográficos implementaron a posibilidade de exportar referencias directas a Refworks: Google Scholar, JSTOR, WoS e Scopus, entre outras moitas.[]
Para utilizar o software están dispoñibles tanto licenzas individuais como licenzas institucionais que permiten ás universidades subscribir abonamentos por conta dos seus estudantes e para o seu persoal. Ás bases de datos que conteñen as referencias son accesibles en liña, permitindo deste xeito ós usuarios gardarnovas referencias dende calquera computador conectado a Internet. RefWorks facilita a importación directa de referencias bibliográficas dos maiores motores de busca e bases de datos académicas .

O complemento Write-n-Cite precisa ser instalado para crear bibliografías en Google Docs e en Microsoft Word. En comparación con EndNote, RefWorks ten unha interface máis simple e é intuitiva. A diferenza doutros sistemas de xestión de citas, pódese adquirir a través de institucións e ser posta a disposición dos usuarios gratuitamente. Write-N-Cite permite integrar referencias desde a conta de Refworks en documentos escritos co procesador de textos de Microsoft Word, incluíndo notas a pé e citas no texto. As bibliografías pódense formatear en MS Word e Google Docs.

RefWorks non pode recuperar versións de texto completo de artigos de revistas, a diferenza de EndNote. Non ten a capacidade de crear listas de gráficos e cifras con formato. Co produto RefMobile pódese acceder dende terminais móbiles. Pódese utilizar con iPads, mais a funcionalidade é limitada. No entanto, pódese utilizar para almacenar e anotar PDFs. Permite tamén a migración dos datos a Mendeley.

Utilidades
----------

1. Facer unha base de datos persoal que almacene referencias bibliográficas, tanto se son introducidas manualmente como se son importadas de bases de datos.
2. Xestionar as referencias: clasificalas e ordenalas en carpetas.
3. Elaborar automaticamente bibliografías en diferentes formatos (Chicago, MLA etc.) coas referencias agrupadas. Tamén permite exportalas a un documento de texto.
4. Compartir as referencias tanto con usuarios de Refworks como con outros usuarios que non estean dados de alta en Refworks.

Notas
-----

1. ↑  "ProQuest acquires RefWorks". *ProQuest* (en inglés). Consultado o 13 de abril de 2015.
2. ↑  Biblioteca Universitaria deDeusto. "Biblioguías Deusto: RefWorks (versión antigua): Migración al nuevo RefWorks". *biblioguias.biblioteca.deusto.es* (en castelán). Arquivado dende o orixinal o 13 de febreiro de 2021. Consultado o 20 de novembro de 2020.
3. ↑  "Direct Export Partners" (en inglés). Consultado o 9 de abril de 2015.
4. ↑  =ProQuestRefWorks (28 de febreiro de 2012). "Adding References to RefWorks Using Direct Export". *YouTube* (en inglés). Consultado o 15 de abril de 2015.
5. ↑  "RefWorks: xestor de bibliografías". *www.udc.es*. Consultado o 20 de novembro de 2020.
6. ↑  Zaldúa, Mercedes Díaz. "Guías de la BUS: Mendeley: Migrar desde RefWorks". *guiasbus.us.es* (en castelán). Arquivado dende o orixinal o 13 de febreiro de 2021. Consultado o 20 de novembro de 2020.

Véxase tamén
------------

### Bibliografía

* Gilmour, Ron; Cobus-Kuo, Laura (2011). "Reference management software: a comparative analysis of four products". *Issues in Science and Technology Librarianship* **66**: 63–75. Consultado o 16 de outubro de 2018.
* Merinda Kaye Hensley (2011). "Citation management software: Features and futures". *Reference & User Services Quarterly* **50** (3): 204–208. ISSN 1094-9054. Consultado o do o 16 outubro 2018.
* Steeleworthy, Michael; Dewan, Pauline (2013). "Web-based Citation Management Systems: Which One Is Best?". *Partnership: the Canadian Journal of Library and Information Practice and Research* (en inglés) **8** (1). Consultado o 16 de outubro de 2018.

### Ligazóns externas

* Portal de RefWorks para a comunidade castelanfalanteArquivado 14 de novembro de 2020 en Wayback Machine.. *(en castelán)*